Der er hjælp på vej til borgere i landets yderkommuner. Regeringen foreslår nu at hæve kørselsfradraget med 100 millioner kroner årligt i fire år. - Der er ingen tivivl om, at det er små penge, vi snakker om. Men små penge betyder også noget for os ude på landet, siger Mikael Klitgaard (V), der er borgmester i Brønderslev Kommune. Uanset hvilket transportmiddel man bruger, skal pendlere have et større tilskud til transport til og fra arbejde. - Jeg synes, at hver gang der kan gøres noget for landdistrikterne, så skal vi bakke op om det, så vi får en ens udvikling i Danmark. I en pendlerkommune som Brønderslev, hvor 9.000 personer hver dag pendler ind og ud af kommunen, håber man på, at forslaget kan få positive effekter i landkommunen. -	Byen har mange fordele, så vi skal have folk til at flytte sig til de jobs, der ofte samles i de større byer. Forslaget skal behandles i forbindelse med de kommende finanslovsforhandlinger.

Opsummering:
Beskeden om at regeringen ønsker at hæve kørselsfradraget vækker begejstring hos Brønderslevs borgmester.